Jan Hempel

Jan Hempel ( Johannes Hempel; * 20. februara 1917 w Budyšinje, † 19. junija 1998 w Drježdźanach) bě serbski režiser. Wón płaći jako „pioněr NDR-skeho klankoweho filma“.

Hempel narodźi so w Budyšinje jako syn mějićela zahrodnistwa. Po dokónčenju šule činješe najprjedy wukubłanje jako dekoraciski moler a studowaše potom na Drježdźanskej akademiji za tworjace wuměłstwo. Pozdźišo dźěłaše hač do wójny jako wuhotowar jewišćow.

Po wójnje bě Hempel zhromadnje z Alfredom Krawcom, Konradom Herrmannom a Tonijom Brukom jedyn ze załožerskich čłonow Koła serbskich tworjacych wuměłcow.

W lětomaj 1950/1951 produkowaše zhromadnje z Měrćinom Nowakom-Njechorńskim a Kurtom Hajnu priwatnje prěni klankowy trikowy film NDR – bajku „Bity njebiteho njese“, ze serbskimi podtitulemi. Wot lěta 1955 natwarješe wón w Drježdźanach tamniše studijo trikowych filmow a bu pozdźišo jeho nawjednik.

Politiskich přičin dla, njemóžeše wón wot lěta 1962 dale pola DEFA dźěłać a skutkowaše wot toho časa jako priwatny filmowy producent.

Dohromady zhotowi Hempel wjace hač 60 filmow, mjez nimi tež poměrnje znaty animaciski film Als es noch Wassermänner gab (1991).

 Žórle 
 Ratajczakowa, Cordula: „Wo Serbje Janu Hempelu, kiž je so do filmowych stawiznow zapisał“ W: Předźenak, 13. nowembra 2015, str. 2.
 Bruk, Toni: „Der Film bei den Lausitzer Sorben“. Projekt Rastko Lusatia

Kategorija:Rodź. 1917
Kategorija:Zemr. 1998
Kategorija:Serb
Kategorija:Muž
Kategorija:Wosoba (Budyšin)
Kategorija:Wosoba (Drježdźany)
Kategorija:Režiser